khistorydata/jeongjo-sjw-relations huggingface dataset:
정조 2년 · 목
敎曰。吏兵房承旨。持褒貶啓本入侍。○京畿監司鄭尙淳啓本。朔寧郡守李渭。病或妨治。政固無損。龍仁縣令柳翼星。小柔何傷。大體則善。延曙察訪金恒光。報或失宜。幷中。○洪忠監司李命植啓本。西原縣監韓用和。治固非俗報何不審。槐山郡守吳璹。政無可疪。報或損體。溫陽郡守金熲。雅知治績。可惜宂報。文義縣令鄭謙煥。政自剛核。戒在固我。鎭岑縣監洪成浩。邑治無失。衙飭或疏。尼城縣監鄭亮釆。報由生疏。治自詳明。靑陽縣監李龍中。哿矣恬素。小短多長。藍浦縣監魏弘祖。旣知老實。益勉淬勵。禮山縣監嚴球。旣占譽處。盍顧大體。全義縣監洪楗。治績固優。頌狀盍禁。永春縣監李匡說。百度俱最。一報欠商。報恩縣監徐退修。事或率易。政甚堅確。靑山縣監李昌郁。鬻乘何說。撫殘頗勤。懷仁縣監李壽彬。雅知慈惠。差欠老鍊。結城縣監卜台鎭。守約可嘉。家近或妨。幷中。都事李廸喆。尙不接面。何論考績。下。○黃海監司徐有寧啓本。遂安郡守鄭潤弼。慈諒之治。勉在威勵。殷栗縣監朴星源。徵逋雖勤。剛克盍戒。幷中。○江原監司李亨遠啓本。都事許霮。臨歸貽笑。旣往不責。蔚珍縣令全光天。心雖撫字。事多因循。平陵察訪金應麟。前譽稍損。幷中。○全羅監司鄭元始啓本。礪山府使吳載衡。非不願治。聽理或疏。古阜郡守宋文楫。災報縱錯。民憂方切。萬頃監令李柱延。志切圖報。勉在束濕。雲峯縣監宋廸中。奉公雖勤。貿楮招謗。幷中。○慶尙監司李在簡啓本。昌原府使張鉉佐。已著詳明。益宜勤勵。順興府使洪配浩。束薪頗嚴。過杖宜愼。草溪郡守金㷞。剛透有餘。戒之在銳。梁山郡守林濟遠。惠著愛民。威勉束吏。慶山縣令金相龜。質實無僞。束濕宜勉。高靈縣監洪大顯。所貴雅飭。宜勉宜束。丹城縣監閔垠。精詳是尙。振刷宜勉。機張縣監李重喆。治貴醇謹。勉在剛克。松羅察訪沈和鎭。言病可警。幷中。比安縣監李錫稷。民情可見。遑恤迎送。下。○平安監司金鍾秀啓本。价川郡守李彬。政宜操欛。譽在減粟。順安縣令韓文洪。盍益淬勵。謗則過實。江東縣監具修溫。宜勉濯磨。非乏勤愼。陽德縣監全佐天。惜欠防束。貴是悃愊。幷中。○咸鏡監司趙瑗啓本。永興府使金相台。治固寡疵。災何爽報。慶源府使林永老。謗雖難信。事甚未塋。居山察訪閔愿。微眚宜恕。幷中。穩城府使林鵬翰。語多夸誕。事無倫脊。輸城察訪崔致成。前警無效。幷下。
정조 2년 · 강
御熙政堂。行晝講。知經筵李徽之。特進官洪樂純。承旨洪國榮。玉堂沈念祖黃昇源。注書鄭東浚。史官徐龍輔金勉柱。宗臣安春君烿。武臣黃寀。祭酒宋德相。
정조 2년 · 목
講論語。○子曰。予之旌招儒賢。日夕虛佇之餘。今登講筵。反復討論。多聞其所不聞。是可幸也。國榮。曰。此堂。卽 孝廟朝晉接先正。講究治道。密勿訏謨之所也。今此賜對。亦非偶然也。德相曰。前日筵中。有下衣資之命故。敢以爲辭。則有勿爲固辭之敎故。不敢更瀆矣。昨蒙幷掠頭之飾。恩賜之物。不敢不受矣。予曰。卿言甚好矣。 孝廟朝。先正以崇儉抑奢之意。登筵陳達。而其後 孝廟特賜貂帽。先正固辭之不得。至於陳疏矣。今卿如是固辭。亦可貴矣。德相曰。前達弟二條大義之說。無可更陳者。而但虜過百年之運。今已久矣。早晩必有王者興焉。虜若見逐而東來。則徵索於我國者。有必甚焉。將何以堪之。當此時也。潛伺應變。合力掃蕩。實合於義理事勢。而顧今狃安之習。旣無遠慮。自强之策。全不留意。此將奈何。所謂自强之策。亦不過養兵養民。固邊圉修戎務而已。願深留意焉。予曰。卿言可謂深遠慮矣。若足食足兵。則果爲自强之道。而目今國事泮渙。至於戎政。疏虞益甚。況數年以來。饑饉荐臻。民生凋瘵。固邊圉修戎務之道。非不念之。而實無措置之策。甚可悶矣。德相曰。民生困瘁。國計哀痛。莫今日若。而今年荒歉。以稍勝之畿內觀之。已無可言。至於三南則尤甚。差送御史則好矣。予曰。所陳甚好。予曾見先正文集。每以抑奢侈及遣繡衣之意。縷縷陳白於 孝廟矣。今此所陳。實爲急務。而御史之任。不輕而重。非但難於其人。且有反爲貽弊之慮故。予方有意而未果矣。今聞卿言。當從近差遣矣。樂純曰。非但民知德意。守令可以知戢。史豪亦知畏懼矣。國榮曰。撰出諭文。仍付御史。宣布德意。亦似好矣。予曰。兼爲宣諭。亦似無妨矣。德相曰。前日所陳未端事。有從當下敎之敎。請聞指一之敎矣。予曰。今已日暮。亦豈無他日乎
정조 2년 · 강
命儒臣經筵官啓下。
정조 2년 · 목
都承旨洪國榮啓言。 英宗朝故相臣閔鎭遠。請以儒臣之在旌招之列者。令銓曹先付經筵官。誠禮致之。以輔聖學爲奏。今幸儒臣造朝。宜卽啓下。而在外儒臣。亦宜一體啓下。克盡招延之禮以好矣。從之。敎以經筵官。今日政卽爲啓下。
정조 2년 · 강
惠陵參奉宋煥程。命敎官相換。
정조 2년 · 목
都承旨洪國榮啓言。儒賢年迫七耋。筋力雖健。客裏居處。甚爲齟齬。且無在側扶將之人。其子煥程。方帶陵官。往來難便。以相當窠相換似好矣。敎以 惠陵參奉宋煥程仕滿。敎官相換。
정조 2년 · 강
有政。吏曹判書洪樂純。參判徐浩修。兵曹判書李徽之進。
정조 2년 · 목
敎曰。以嶺南災邑。又當數遞。順興府使代。今日政另加擇差。一兩日內辭朝。催促下送。又敎曰。湖南之古阜。亦如嶺南之順興。該郡守點下之代。亦令今日政。各別擇差。一兩日內催促下送。○以吳載純爲大司憲。李䕫爲持平。金憙爲校理。李正模爲順興府使。趙武範爲古阜郡守。李宗魯爲康翎縣監。李齊鵬爲眞寶縣監。經筵官宋德相金亮行兪彦鏶金鍾厚單付。以白東俊爲京畿水使。
정조 2년 · 강
命未下直守令。一司除署經。當日辭朝。
정조 2년 · 강
諭經筵官宋德相。
정조 2년 · 목
敎曰。予於卿盡誠招徠者。豈但縻以爵秩。矜式朝廷也。誠以予之所望。在於日入經筵。先導寡躬矣。至於長憲之職。職事多礙。凡於召對夜對。自有體例之相妨者。正風敎非不緊且重矣。比諸啓沃薰陶之任。猶不無先後緩急之序。卿之上來登筵。不越數次。則遽然責之以他事。近於無實。且卿在經筵之官。欲有陳達者。則何關於言職與否。而況正風敎之道。自在於開發誠正之中乎。俄者之政。銓曹雖擬卿於都憲之望。而姑不點下者。良以此也。卿其體予此意。益思輔導之方。先從頂門上下針。則嘉惠寡躬大矣。是豈非急先務乎。然嗣後任卿之道。亦不可以此爲拘。奚但一都憲之責而止哉。今夜亦欲夜對。以其尙在城外。咨且未果。卿須從近入處城內。以便登對。此予悃愊之言。卿須知悉事。遣史官傳諭于儒賢處。
정조 2년 · 강
王大妃殿進御人蔘順氣散五貼製入。 惠慶宮進服三錢重人蔘粟米飮一貼。命煎入。榻敎也。
정조 2년 · 목
國榮曰。 惠慶宮氣候若何。予曰。與前一樣。而元氣尙無蘇完之期。焦悶。國榮曰。每日粟米飮煎入者。盡爲進服乎。予曰。不得一時進服。分數三次强進矣。予曰。昨日講筵。文義論難之際。多有格言。頻開講筵。益聞其所不聞之言。則在予蔑學。大有益焉。甚可幸也。國榮曰。若頻賜引接。講究治道。則非但資益於聖學。推之世道。亦可以賁飾矣。予曰然矣。國榮曰。昨見修忘下者。殿下禮賢之德。尤益欽仰矣。予曰。都憲之不爲點下。非但講席體例之相妨。姑不欲責之以他事故。有是諭矣。予曰。 社稷望瘞位。已修改乎。國榮曰。尙未修改矣。予曰。 社稷望瘞位。本署提調及戶判進去修改事分付。
정조 2년 · 강
判下兵曹。 社稷動駕時軍兵磨鍊草記。
정조 2년 · 목
因該曹草記。敎以訓局馬步軍及禁軍隨駕。禁御兩營騎步軍兵留陣番數。哨數皆依臘享大祭擧動時例磨鍊。
정조 2년 · 강
王大妃殿進御二錢重人蔘粟米飮一貼煎入。 惠慶宮進服三錢重人蔘粟米飮一貼。命煎入。榻敎也。
정조 2년 · 목
予曰。儒賢何時入處城內云乎。國榮曰。城內無可合所住處故。姑未決定云矣。予曰。業欲夜對。而以儒賢之在城外。有所難便。尙不得爲之。亦可悶也。國榮曰。未入城內之前。夜對恐難頻頻爲之矣。予曰。先正配臨漳書院之請。曾因儒疏。特令該曹稟處。該曹尙未覆啓。則固當待朝家處分。而學儒又此陳疏。事甚怪矣。國榮曰。陳請之後。當待成命。不宜瀆擾。而復事煩請。殊甚輕率矣。
정조 2년 · 강
領議政金尙喆。在議政徐命善。陳箚自引。幷賜批。
정조 2년 · 목
尙喆箚略曰。今因御營廳將官殿最之不書題目。有大將推考之命。臣不勝慙悚之至。循襲謬例。罪在不審。則職忝總察。旣主其事。今於問備之下。其何可諉之將臣。獨爲晏然乎。亟降威罰焉。命善箚略曰。以訓局殿最中未經考而不書題目。有大將推考之命。臣不勝慚悚之至。雖是因襲之謬例。終欠綜核之實政。此事磨勘臣實主之。而將臣替被其罰。臣豈容安於倖逭。不思所以自引乎。亟降威罰焉。幷批以考績而不書績。實有欠於熙績之義。然主殿陟自有其人。在卿傍觀。何替引之有。箚辭萬萬過當。卿其安心勿辭。卽起視事焉。仍命遣史官傳諭于御營都提調領議政及都監都提調左議政。
정조 2년 · 강
判義禁洪樂性疏。辭時囚議處之命。仍乞遞。批令次堂擧行。
정조 2년 · 목
樂性。與時囚申大權。有內外從應避之嫌也。
정조 2년 · 강
副修撰李謙彬。以母病陳疏乞遞。批許救護。
정조 2년 · 강
敦寧都正李敬玉疏陳無敦寧乞遞。批下該曹稟處。
정조 2년 · 강
四學儒生尹敬鉉等一百八十一人。上疏請先正臣宋時烈侑配臨漳書院。賜批。
정조 2년 · 목
疏略曰。先正臣文正公宋時烈。侑配臨漳朱夫子書院事。粵在孟秋。多士相率齊籲。而伏承批旨。有下該曹稟處之命。在今日衿紳之列者。莫不相欣相賀。該曹宜卽不日回啓。而閱過六朔。寂寥無聞。臣等之憂憫抑鬱。當如何哉。亟令攸司。特許從祀之請焉。批以本事之命該曹姑勿覆啓者。蓋欲博攻審處也。爾等之不俟成命。容易煩籲。不已汰哉。退修學業。
정조 2년 · 강
命耆老所設屯草記勿施。各營衙折受。依宮房例施行。冒犯免稅。一一査櫛。
정조 2년 · 목
耆老所啓言。本所給代。不足爲養老之需。自前設屯。以補粥飮之資矣。巨濟民訴內。本府楊花亭等地。本非封山牧場。自是閑曠之處。政合起墾云。自本所摘奸。果如民訴。未及起耕。不入元結。依例設屯。請以資養老。敎以見今墾田闢土。俱載京外之帳籍。則豈有閑曠之地。且屯田亦旣公稅。則雖無先朝之禁令。當此諸道永頉結査現之時。宜不可輕許。況有令甲乎。此草記勿施。○敎曰。因耆老所草記思之。各宮房田畓中。加耕量外及諸凡折受之自宮望呈者。雖許免稅。而必由吏曹。又經戶曹然後。始下本道之意。曾有飭敎。則各衙門營門田畓之免稅。亦是任土所出。所係誠不細矣。豈可以一張公文成給。致令上損經費。下貽民弊乎。且版曹金石之典。獨行於宮房。而不行於營衙。亦非宮府一體之義。此後勿論衙門。營門屯田及折受。必依宮房例。自該處啓聞。下戶曹覆啓稟處。行會本道然後。始許劃給。而又許免公稅事。定式施行之意。分付各衙門營門及該曹諸道。又敎曰。 先朝令甲後。各衙門營門折受屯田處。免稅必多。而以月前嶺伯啓聞觀之。混稱無乎。事極可駭。其令戶曺。取元啓本詳細考閱。又考本曹定式時謄錄。其後胃犯免稅處。一一査櫛。草記以聞。
정조 2년 · 강
命禁軍別將具明謙改差草記勿施。
정조 2년 · 목
明謙。以身病呈狀。兵曹啓請改差。敎以臧否不論於黜陟之時。反請遞改。徒有曲循之嫌。此草記勿施。
정조 2년 · 강
罷承旨申應顯職。
정조 2년 · 목
敎曰。日昨同副之誤捧不當捧之狀啓事。踏下傳旨之經旬淹置事。已遞都憲之連以在外啓辭事。俱是大做錯也。初欲以此處分而寬恕。則不竟日。又以未下批之翰林。忽捧肅單。未移拜之注書。遽自差代。然猶付之以生疏矣。今又以臺諫牌招失錯事。屢勤下詢。則問甲答乙。已極矇矓。而凡有飭敎。輒以諉咎下吏之意奏對。予於此承宣。固不欲深責。一味含容。亦係紀綱。同副承旨申應顯罷職。
정조 2년 · 목
國榮曰。今日立春。日氣漸。暖曉雨滂沱。立春雨。卽是豐徵云矣。予曰然矣。而今冬終不酷寒。又過立春。時氣則可謂失節矣。國榮曰。藏氷。國之大政。而尙無片氷之可浮。將廢凌陰之納。此亦稀有之事。予曰。藏氷甚重。專爲祀享。而今將闕焉。誠非細憂。國榮曰。古戊戌無氷。而翌年登豐云矣。予曰。夜對每欲爲之。而以儒賢之在城外。尙未爲之矣。今日則將爲之矣。國榮曰。預爲下敎然後。儒賢當入來等待矣。予曰。今將下敎矣。
정조 2년 · 목
敎曰。今夜欲爲夜對。卿其入來事。傳諭于儒賢處。
정조 2년 · 강
命前喬桐水使洪秀輔。前慶尙左兵使白東俊仍任。
정조 2년 · 목
敎曰。所以用人而任官者。欲其有實效也。近以洪秀輔事觀之。朝廷之以別格擬於閫帥。曾未幾何。又復請遞。未知其間有何聲績。而以予所知言之。可謂無著落也。且兼圻邑守令。亦不可輕遞。徒貽民弊。前喬桐水使洪秀輔仍任前職。此時嶺閫遞易甚難。前慶尙左兵使白東俊。 亦爲仍任前職。
정조 2년 · 강
御誠正閣。行夜對。經筵官宋德相。承旨鄭民始。玉堂李度默嚴思晩。注書鄭東浚。史官金勉柱李信祜。
정조 2년 · 목
講陸宣公奏議。○予曰。都承旨同爲入侍。予謂德相曰。先正所撰朱子語類抄十一册。甚爲精要。而此是先正造朝時所抄出也。召對亦以此册爲之。則似好矣。德相曰。此亦好矣。予曰。卿家亦有之乎德相曰。臣家適無之矣。予曰。以玉堂所在一件。傳于儒賢也。德相曰。召對則以近思錄爲之似好矣。予曰。此亦好矣。此後召對時。則以近思錄定式可也。予曰。夜對賜饌。卽古例故。今日亦略備小饌矣。仍命宣醞。予曰。章甫前以先正之配享臨漳事。有所陳請。而予有商量者。特令該曹姑勿覆啓矣。日前儒生。又以此事爲請。而予姑不許。卿意則以爲如何。德相曰。今此儒生之請。誠不知事體而然也。後若有此等之請。幷勿許之。則甚可幸也。予曰。卿言果合予意矣。予所以尊慕先正者。靡不用極。而至若書院之弊。亦嘗有斟量於其中者故。雖不輕許。予豈歇後於先正而然也。卿言如此。深庸嘉歎。德相曰。故判書臣李縡。急流勇退。超然名利。尙志節崇道學。其爲斯文之功。甚偉矣。宜有俎豆之所。而尙未設焉。多士之請。尙今靳許。不但士林之抑鬱。亦爲朝家之欠典。伏願更加三思焉。予曰。予豈不知故判書之宜有俎豆之所。而但於 先朝辛酉。有書院之禁令故。雖未遽然許之。豈無更商之道乎。德相曰。臣豈不知聖意攸在。而 先朝禁令。爲慮末流濫雜之弊也。雖禁其濫雜。亦許其應施者。則今雖允從。恐無損於遵守之聖德矣。予曰。然則當更思而處之。德相曰。非敢謂因臣之言。直賜允許矣。國榮曰。尙今無俎豆之所。實是欠典矣。予曰。予亦欲爲從近下敎矣。德相曰。詢議而處之似好矣。予曰。更已深矣。且卿居甚遠。後日當更召矣。
정조 2년 · 강
命罪人孝光點李千奉朴★(王+善)金奉鎭加刑得情。
정조 2년 · 목
因刑曹光點等加刑啓目。幷敎以更加嚴刑。期於得情。
정조 2년 · 목
國榮曰。 惠慶宮今日除服。伏想哀慕之痛。益復罔極矣。予曰。不得己勉從禮制。而私情至痛。轉益難抑。方此元氣澌綴之中。尤切焦迫矣。國榮曰。伏見夜對。上下酬酢之際。藹然有太和之象。若頻頻賜對。則必多有裨益。甚可幸也。予曰然矣。夜對前亦非不爲之。而至於今番。儒賢入參故。文義論難之際。多有可聞之語。其所資益。果不淺淺矣。國榮曰。召對册子。旣以近思錄定奪。爲學之要。莫如是書矣。予曰。予在春宮時。與卿等略有看讀。其後則尙不開卷。雖或略知其糟粕。其奧旨深意。亦何以透得其萬一乎。
정조 2년 · 강
命藏氷不計軟薄伐取船運。
정조 2년 · 목
敎曰。今年之冬。冬㬉如春。窮沍已過。獻發在邇。江水不氷。萌芽欲坼。是何等變異也。古人所謂天怒民怨者。不幸近之。靜究厥故。誰執其咎。一則予否德。二則予否德也。予按春秋。書春無氷。榟愼曰。今玆宋鄭其饑乎。噫春而無氷。猶謂之饑。況冬而無氷。國將奈何。言念至此。寧欲無訛。在予修省之道。固宜靡所不用其極。而在人事所及之處。亦豈容沁泄度日。不思來歲之用乎。惟玆無氷之災。不特時候乖順之爲渴悶。其爲用也。至重且繁。爲有司者。迨此歲翻之前。不早周旋。而 祀典之用。無以措置。則其將忍以餒敗之物薦獻乎。是尤憂懼之一端也。未知該曹果能留意於玆事。而迄無稟定之事。可勝寒心。其令戶禮曹堂上。詳考已例。卽速稟處。○禮曹啓言。日氣不寒。藏氷悶慮故。無論遠近山峽。可以浮氷處。看審論報之意。嚴飭氷庫矣。卽接所報。則七八十里之內。初無可伐之處。而斗尾漢江兩涯流澌之所存。不過一寸許。以此軟薄之氷。僅僅入庫。易爲消瀜云。雖云軟薄。有難停廢。在前如此之時。不計軟薄。亦有伐取船運之例。今亦依此例。主梗官出送。使之始後事。請分付。允之。
정조 2년 · 목
以申思運爲大司諫。南鶴聞爲獻納。金道淳爲永川郡守。
정조 2년 · 강
遣承旨。詣 宗廟 永寧殿奉審。
정조 2년 · 강
詣宣政殿。親押 社稷臘享香祝。
정조 2년 · 목
具翼善冠袞龍袍。自內詣宣政殿。就版位。親押香祝。傳于香室官員。仍還內。
정조 2년 · 강
惠慶宮進服加減益氣湯五貼。命製入。榻敎也。
정조 2년 · 목
予曰。昨日傳敎辭意。已知委各營乎。國榮曰。招各營將校。分付嚴飭矣。予曰。外三營千總果入直乎。國榮曰。千把總則只入直於新營矣。予曰。昨日下敎宿衛所擧行事。今日訓御將。適以別雲劍入來。卿與相議爲之也。國榮曰。今將相議定式矣。予曰。陪祭百官。當淸齋一宿。而侍衛淸齋。亦有古例。近來亦爲之乎。國榮曰。古例則然。而淸齋與否。臣亦未可知矣。予曰。令政院申飭。
정조 2년 · 강
召見訓鍊大將具善復。御營大將李國賢于誠正閣。
정조 2년 · 목
予曰。昨日有所分付於將校者矣。卿等聞之否。善復等曰。聞之矣。予曰。若論軍門次序。則禁營雖居第二。旣兼宿衛重任。則號令固宜統一。而近來名。實不符。勞苦太偏。主客之別。雖或有之。管領之意。果安在哉。以試記一事言之。禁營之獨當修整。亦可謂矛盾矣。宿衛之任。非禁營所可專管。則宜其三營輪回。一體擧行然後。宿衛不疏。而統領有屬矣。善復曰。臣意則以訓御將校各數人。巡牢各二各。入直於宿衛所。則事甚便好矣。予曰。入直則不緊。以三軍門書吏各一人。待令於宿衛所則好矣。善復曰。禁營軍兵。額數則少。而勞苦則多矣。予曰。其中攔後軍。未免偏苦。此則從當下敎。作爲一定之制矣。善復曰。大抵軍額之數。都監則多。而禁營則少矣。臣意則禁營軍士百名之內。減其五十名。都監軍士。則百名磨鍊之外。加送五十名。以充二百名之數。則似可均便矣。予曰。卿言好矣。擧動時。前排相雜所見駭然反不若兵判之前排予意則三營合力。各出巡牢二三雙或四五雙。以爲小中前排則好矣。善復等曰。臣等出去。當爲磨鍊矣。予曰。擧動時軍兵服色。有不可不釐正者。都監軍士則着戰巾。御營廳軍士則着氊笠。非但軍制之不一。衛內近侍之軍。或巾或笠。不成貌樣。此後則御廳軍士。亦令幷著戰巾宜矣。國賢曰。當自臣營造著戰巾矣。善復曰。墻外巡邏近漸解弛。可悶矣。若自三營門。時發別巡邏。雖非渠之字內。使之限天明巡視似好矣。予曰好矣。內巡邏。以三營門牌將三人。每夜發巡。誠爲巨弊。予意則以御廳別抄。恒定內巡邏。除其外巡及大將家入番等事。使之專意擧行則好矣。善復曰。除其雜役。專主內巡。則渠亦樂從矣。予曰。內巡邏。以別抄爲之。則外巡邏。以別武士爲之可也。予曰。本廳軍官各色。創出於何時乎。國賢曰。出已久矣。予曰。禁營亦有軍官乎。國賢曰。禁營只有別騎衛矣。予曰。本廳軍官射食乎國賢曰。射食矣。予曰。有薦出身。亦入於軍官中乎。國賢曰然矣。予曰。禁營左右牙兵幾名乎。善復曰。一百四十名矣。予曰。御廳牙兵幾名乎。國賢曰。別牙兵六十二名。本牙兵三百名矣。予曰。奉旨令箭。異於大將之令箭。號令時。以敎鍊官出納則好矣。僉曰好矣。
정조 2년 · 강
明日隨駕軍兵。依 毓祥宮擧動例。命擧行。
정조 2년 · 목
敎曰。當此冬節。軍兵勞苦。不可不念。明日訓局隨駕馬步軍兵。依 毓祥宮擧動時例擧行。禁軍亦依此爲之。禁御兩營留陣。只以步軍二哨。騎士二番擧行。餘皆勿爲留營事。知委各該軍門。
정조 2년 · 강
命臘享時應從者。各別淸齋。
정조 2년 · 목
敎曰。今番臘享大祭時。祭官陪享百官應從入壇內者。皆令另加淸齋。俾各齋沐其身。洗濯其衣事。分付議政府及吏兵曹。使之知委。雖侍衛之屬。入壇內者。各別淸齋事。亦爲中飭。
정조 2년 · 강
以李彦光爲宜寧縣監。
정조 2년 · 목
敎曰。守令有闕之代。口傳差出。
정조 2년 · 목
夜二更。出玉井星下。入東方天際。狀如拳。尾長三四尺許。色白。
정조 2년 · 목
予曰。主梗官已爲出去。方伐氷於何處云乎。國榮曰。看審事出去矣。予曰。戶禮堂上藏氷之道。何以議定乎。國榮曰。先送主梗官看審。今日次對稟定云矣。予曰。金永綬所懷。何至今不爲稟處乎。國榮曰。今日稟處云矣。予曰。李在簡之論啓統帥。揆以體例。無或怪矣。而統帥旣制三道。責任重大。道臣之待統帥。當自別於他閫。而令廟堂參量稟處云者。殊非待人之道。且身爲藩臣。敢使大臣。參量統帥之罪。堂陛之不嚴。莫此爲甚。嶺伯事極爲未安矣。國榮曰。李敬懋之不復。往復任自改其等第。可謂失體。而封啓後。旣有以書通知。則不必以此小事。張皇論啓。且末端參量之說。似違格例矣。予曰。此狀啓。今日亦當稟處乎。國榮曰。似然矣。
정조 2년 · 강
右議政鄭弘淳陳箚請譴。賜批。
정조 2년 · 목
箚略曰。臣挾感委頓。已五六箇日矣。今日庭班。旣闕起居之禮。歲末賓對。又不能自力進參。病裏惶隕。尤添一倍。不得不控懇請譴。乞降威罰。批以今日賓對。以疾未參。庸何傷乎。卿其安心勿辭。益加善攝焉。仍命遣史官傳諭。
정조 2년 · 목
領議政金尙喆曰。 王大妃殿氣候何如。予曰。入冬以後。氣候長時未寧矣。尙喆曰。 惠慶宮氣候何如。予曰。哀毀之餘。氣候大有損傷。焦悶何言。尙喆曰。日㬉如此。非但時氣之失節。莫重藏氷。尙未爲之。而昨見備忘下者。反躬自責之敎。縷縷懇惻。孰不欽仰。而此皆臣等之罪也。予曰。咎在否德。何有於卿等也。尙喆等曰。以殿最不審之事。臣等頃已陳箚。而極甚惶悚矣。予曰。此非卿等所可替引者。何必復提。尙喆曰。喬桐水使。以實病呈狀屢次故。仰請遞改矣。及承仍任之命。臣之率爾請遞。已極惶悚。而聖敎誠爲至當矣。予曰。成績未著。而敎遞可悶故。特爲仍任矣。尙喆曰。儒賢造朝。法講夜對。次弟行之。必多裨益於聖學。而中外之想望。亦可副矣。況以先正之孫。其赴召。又與先正造朝之年相符。事非偶然矣。予曰。虛竚之餘。幡然而來。予甚欣喜。而屢接講筵。造詣固不淺。而眞是厚德君子矣。予曰。嶺伯事。誠爲未妥矣。統帥之不復往復。雖是失體。統帥與他閫有別。則以參量稟處。狀請殊欠體例。且以今番殿最觀之。七十二州。中下絕稀。許多守令。必無擧皆善治之理。而專事褒奬。了無懲勵之意。此豈委任之本意乎。良可慨然。尙喆曰。考績之法。重且大矣。而今番殿最。可謂不善擧行矣。予曰。統營錢還事。何以決定乎。尙喆曰。今若許施。嶺南民弊孔多。若一切防禁。則統營實有難支之慮。與諸堂相議。終無良策矣。予曰。更商後從速稟處也。尙喆曰。判府事徐命膺所撰 先朝行狀。大體果好矣。字句間或不無未盡處。莫重文字。固當審愼。館閣諸臣輪示。更爲釐正後入刻好矣。予曰。卿言是矣。仍謂館閣諸堂曰。大臣言好矣。卿等齊會詳見。或有釐正處。相議爲之也。李徽之等曰。臣等豈有所見。而旣承聖敎。當一番奉覽矣。予曰。今日欲下停捧令。毋或不早乎。尙喆曰。臣意則頗早矣。予曰。今則不可謂太早矣。仍謂左議政徐命善曰。本寺正。旣是兼內乘故。與武內乘輪回入直於內寺。卽例也。而時任正李亨元。近十日不爲入直。連以武內乘爲省記。極甚怪訝。命善曰。今方呈旬故。不爲入直云矣。予曰。申飭入番也。予曰。都政。以何日將爲之乎。吏曹判書洪樂純曰。將以二十六日取稟矣。
정조 2년 · 강
領議政金尙喆。以前南兵使金永綬所懷覆啓。
정조 2년 · 목
尙喆啓言。前南兵使金永綬所懷。其一。南兵營沿海。有間路直抵安邊。無所關隘。摩天咸關兩嶺之下。積石爲壘。斷其間路事也。分付帥臣。詳審形址。使之狀聞後請稟處。從之。又啓言。其一。城津地勢。爲北路關隘。吉州防禦營。依前復設於城津事也。城津吉州之互爲防禦。非一非再。關防利害。雖未目覩。國家大體。銷刻可悶。請下詢處之。予詢左相。左議政徐命善曰。今旣移設於吉州。恐不必續續變通矣。予詢將臣。訓鍊大將具善復曰。臣未見北道。移設便否。不可臆對矣。御營大將李國賢曰。地形不合設營矣。禁衛大將洪國榮曰。事係重大。似不可輕議矣。敎以置之。又啓言。其一。北關巡操時。晝鍊夜操。聞令趨赴。執㦸登城。頗有實效。而至於南關。初無守城之制。依北關例擧行事也。分付帥臣。擧行便否。論理狀聞後請稟處。從之。又啓言。其一。架山山城。外險內夷。實合守城之地。設漆谷府於平地。置監營中軍於城中。器械餉穀。量宜移儲事也。當初設邑於山城。必有意義。則到今移邑。恐難輕議。請置之。從之。又啓言。其一。慈母山城。高峻絕險。內則平夷。爲關西山城之最。別設履歷窠。另擇名武。修治頹城。軍器分儲事也。旣是監營之主管者。又有守臣之句檢。則今不必別設履歷窠。請下詢處之。予詢曾經道臣。戶曹判書具允鈺曰。道臣主管邑倅防守履歷創設與否。恐無加損於守城之策矣。吏曹判書洪樂純曰。金永綬之所陳。未知何據。而疏虞與否。無足爲慮矣。敎以然則置之。又啓言。其一。雲峯形地。前抵南原。後接咸陽。爲湖嶺之要衝。設爲防禦事也。以至殘之小邑。何能責防營之重務乎。事係官制。請下詢處之。予詢將臣。善復曰。地狹民少。更設防禦。似難輕議矣。國賢曰。防營設立之議。從前有之矣。國榮曰。從前雖有此議。迄未創設者。蓋緣邑殘也。苟欲固其關防。勢必割其隣壤。合力幷守。此豈輕議之事乎。予詢曾經道臣。左參贊洪樂性曰。地勢狹隘。邑力至殘。設置防營。恐難輕議矣。吏曹參判徐浩修曰。今不可輕易議到矣。同知李普行曰。邑在山上。形地狹隘。實非設營之處云矣。尙喆曰。諸議如此。請置之。從之。
정조 2년 · 강
命關北賑穀劃給。空名帖成送。月課未停退。還穀交濟。量宜移運。
정조 2년 · 목
領議政金尙喆啓言。咸鏡監司趙㻐狀啓。備陳鏡城等尤甚邑。不可不設賑之狀。仍以爲。本道昨年賑穀中折米。限一萬石許劃。私賑及貢米。依前參酌。許劃監兵營及設賑各邑。月課米幷許停減。空名帖一千張成送。尤甚邑明年分糶。實無繼巡之望。還穀有裕邑。次次推移。移運六鎭各邑。交濟久置中量宜移運。繼巡還分事。令廟堂稟旨矣。道臣所請。亦有斟量。賑穀一萬石之劃給。空名帖一千張之成送。監兵營及設賑邑月課米之停退。道內還穀之移轉交濟久置中量宜移運事。幷依請許施。而旣與丙申賑政有異。私賑及貢米。今姑置之。前頭賑穀。如或不足。待其更爲狀聞區劃。亦未晩。請以此分付。從之。
정조 2년 · 강
命北兵營明年春操停止。
정조 2년 · 목
領議政金尙喆啓言。北兵使李明運狀啓。明春行營屬軍兵合操及茂山以北各衛軍兵巡操。依定式擧行。令廟堂稟旨矣。荐歉設賑之時。民事不可不念。明年春操。請姑停止。從之。
정조 2년 · 강
命鬱陵島搜討。依例爲之。
정조 2년 · 목
領議政金尙喆啓言。江原監司李亨逵狀啓以爲。鬱陵島搜討明年當爲擧行而設賑之時爲弊不些。令廟堂稟旨矣。乃是三年一次擧行之事。而此與軍兵操鍊之弊有異。連次停退。亦甚疏虞。明年則依例爲之之意。請分付。從之。
정조 2년 · 강
重推統制使李敬懋慶尙監司李在簡。
정조 2년 · 목
領議政金尙喆啓言。慶尙監司李在簡狀啓。以統制使李敬懋邊將殿最。同議於臣營。而其中薺浦萬戶李廷高之爲目。不合於中考故。改以下考以送矣。敬懋以迎送有弊。改其目仍其中而封啓。不使道臣與聞者。大損體統。亦關後弊。李廷高以下考施行。統制使則不敢以循例論斷。請令廟堂。參量稟處爲辭矣。不復往復。只改等第。果是失體。李敬懋從重推考。李廷高之中考。以下考施行。雖以道臣言之。其所狀聞。終未妥當。稟處之請。有違常格。李在簡請亦爲從重推考。從之。
정조 2년 · 강
還差備堂蔡濟恭。
정조 2년 · 목
領議政金尙喆啓言。判尹蔡濟恭。旣已仍任前職。備局堂上請還差。從之。
정조 2년 · 강
命前權管安舜命陞六。
정조 2년 · 목
兵曹判書李徽之啓言。前同仁權管安舜命。去六月仕滿。而其時殿最。施以中考故。用以當都目不敍之例。未得陞六。箇滿本職則出代。而前有過十朔後出六區處之例。請依此施行。敎以此非難知之事。居中則陳一都政元無京外職之別。且以卿之所經者言之奈之。何守法於宣傳官林泰遠。而徑先出代於未準限之權管乎。難免不審之失。卿則推考。安舜命則旣非渠罪。特爲陞六。此後仕滿居中者。毋得出代。申明舊典爲之。
정조 2년 · 강
命各道兵虞候。以時任四品守令中備擬。
정조 2년 · 목
兵曹判書李徽之啓言。各道兵虞候。陛是三品。責任亦重。而每以疲殘之人差送故。人皆厭避。多有不赴之弊。此後則時任四品守令中。以二十五六朔爲限者。通瀜備擬。以爲疏通似好矣。從之。
정조 2년 · 강
命平薪僉使許圭。以移職仕計之。
정조 2년 · 목
兵曹判書李徽之啓言。平薪僉使許圭。前以古今島僉使。因特敎相換矣。通計前仕。則來二月爲三十朔。此則何以爲之乎。敎以以移職仕計之。
정조 2년 · 강
惠陵參奉趙德洵。命陛六。
정조 2년 · 목
吏曹判書洪樂純啓言。 惠陵參奉趙德洵敎官時仕滿。都政當爲出六矣。相換爲參奉。法不當直出六。而旣已仕滿。亦不可不陞六。何以爲之乎。敎以陞六。
정조 2년 · 강
命泮村殺獄正犯。譏詗捉得。
정조 2년 · 목
刑曹判書具善復啓言。泮村方出殺獄。而北道文官學諭朱宗勳。一夜之間。爲人被打致死。事近盜賊。而正犯方自臣曹。定刑吏探得。而亦令左右捕廳。各別譏詗。請期於捉得。從之。
정조 2년 · 강
吏曹。以諸道守令降考啓。
정조 2년 · 목
該曹啓言。考見諸道褒貶啓本。則結城縣監卜台鎭。以家近或妨爲目。靑山縣監李昌郁。以鬻乘何說爲目。丹城縣監閔垠。以振刷宜勉爲目。殷栗縣監朴星源。以剛克盍戒爲目。熙川郡守金宗淵。以宜戒在得爲目。則宜置下考。而置諸中考。殊無嚴明殿最之意。各該道臣推考警責。上項五邑守令。請依例罷黜。允之。
정조 2년 · 강
列聖誌狀印役。命卽爲擧行。
정조 2년 · 목
敎曰。 列聖誌狀印役卽爲擧行。仍今本閣兼官。眼同監印。
정조 2년 · 강
命諸道。當年新還未捧者停退。
정조 2년 · 목
敎曰。歲聿云暮。民窮轉甚。停糴雖成年年應行之事。而亦屬恤窮之一端。諸道當年新還未捧者。許令停退事。令備局三懸鈴。卽爲行會諸道兩都。
정조 2년 · 강
來正月初六日。 社稷祈穀祭省牲省器。命親行。
정조 2년 · 목
因禮曹磨鍊啓稟。敎以當親行。以此磨鍊。
정조 2년 · 강
王大妃殿進御人蔘順氣散一貼煎入。 惠慶宮進服三錢重人蔘粟米飮一貼。命煎入。榻敎也。
정조 2년 · 목
國榮曰。 惠慶宮氣候。近有蘇完之漸乎。予曰。滯候嘔氣。猶未快祛。水剌不得多進故。澌綴之元氣。尙未蘇完。憂悶。國榮曰。頃入復饍草記矣。其間果已從權乎。予曰。廚院雖以常饍供上。至痛在中。不忍復饍。予亦從傍仰請。而尙未得回聽。尤切悶迫。國榮曰。若不從權。則藥院將口傳仰請矣。 王大妃殿未寧之候。順氣散進御後。加減若何。予曰。別無顯減之節。而水剌進御。頗勝於前矣。予曰。歲色垂窮。霜露之感倍切。歲前當詣 景慕宮展拜矣。國榮曰。聖敎誠好矣。予曰。都政及誓戒。連爲相値。明日若爲動駕則無妨矣。國榮曰。以明日下敎。則好矣。予曰。伐氷之役。雖常年民弊孔多。而況今年無氷之時乎。遠地浮來之際。民弊尤倍。此甚可悶。予意則伐氷之時。切勿勞民。幷雇軍使役甚好。卿意何如。國榮曰。給價浮出。雖是爲民之意。而氷丁浮出。役甚巨矣。雇價何以支當乎。予曰。凡諸供上所用及諸處頒氷減數。則年例應入之數。必多贏餘。以此量宜除出。以給雇價。則甚便好矣。國榮曰。雇軍伐氷。可除民弊。問於該掌堂上後。下敎好矣。
정조 2년 · 강
明當展拜 景慕宮。命禮房知悉。
정조 2년 · 목
敎曰。歲翻在邇。除歲之前。欲爲一拜。而連値大政及齋日。明當展拜 景慕宮。禮房知悉。
정조 2년 · 강
召見戶曹判書具允鈺。判尹氷庫提調蔡濟恭及輪對官于誠正閣。
정조 2년 · 목
予曰。伐氷之弊。不可勝言矣。且諸處進排。極其浩多故。不得不多數藏氷云。而其所進排。或多可減處。自今年特軫江民之弊。自御供氷丁。旣命減數。卿等退考謄錄。各處進排數爻。亦皆減削。以爲江民一分省弊之道也。
정조 2년 · 강
命氷丁數爻量宜停減。
정조 2년 · 목
敎曰。內外氷庫。祭享所用御供所用。頒賜所用。氷丁之數爻。亦爲考出知入。又敎曰。今則伐氷之處。與京江大異。距京爲近百里之地。使京江之民往役。不可也。以外邑之民出用。尤不可也。揆以民情。參以國體。當念損上益下之政。就應伐氷丁之數爻。自戶惠廳及兵曹。量宜出價。伐氷運氷之時。民力則雇用。船馬則貰用。凡係役民勞民之事。一切勿侵。日前傳敎旣諭矣。時候乖和。當寒不氷。惟予否德之致。此則重之以因是困民。尤豈修省之本意也。其令有司之臣。以此知悉。從便擧行。且內外氷庫所用氷丁。自御供而比常年減除。或可爲蠲此補彼之一端。西氷庫則各殿進上。六七月減半。四五月八月減三分之二。此外應封月。姑皆停封。其他各項應用氷丁。視此次次減數。明日本庫提調登對定奪。內氷庫則元無供上氷丁。而徒貽戶兵曹之弊端。判付氷丁名色。藍染氷丁名色。明年則姑爲全數停減。各處頒氷。亦依抹下數爻擧行。如此。則內氷庫氷丁。比常年近二萬丁之進排。所減可爲萬五千餘丁。而外氷庫似不下屢萬丁。蓋欲減上而充下之意也。雖以內庫戶氷言之。勿以餘數之無多。而今年則雖一半之氷。切勿侵徵於江戶民人事分付。判尹旣承筵敎。亦令曉諭。
정조 2년 · 강
命都政日。勿拘齋戒擇入。
정조 2년 · 목
因吏曹二十六日都政取稟。敎以誓戒隔日。更以此前吉日。勿拘齋戒擇入。
정조 2년 · 강
判下兵曹。 景慕宮展拜時。軍兵磨鍊草記。
정조 2년 · 목
因該曹草記。敎以以御營廳隨駕。以騎士二番。步軍三哨磨鍊。禁軍則以入直及他番中一番隨駕。其餘營門留陣。安徐。
정조 2년 · 목
具翼善冠袞龍袍。乘輿出仁和門。至仁政門外降輿。乘輦出敦化門。至 景慕宮大門外降輦。乘輿入齋室。改具冕服。詣版位行禮。仍詣 廟內奉審訖。還入齋室。改具翼善冠袞龍袍。乘輿出 宮大門外降輿。乘輦入敦化門。至仁政門外降輦。乘輿由仁和門還內。
정조 2년 · 강
惠慶宮進服三錢重人蔘粟米飮一貼。命煎入。楊敎也。
정조 2년 · 목
國榮曰。俄有親政之命。以何殿擧行乎。予曰。將以熙政堂下敎矣。國榮曰。親政。卽殿下御極後初也。擇人疏滯。時政急務。如非董飭。不無差誤。人君若開誠秉公。審察注措。則雖無例飭。在下者可當一倍飭勵矣。予曰。所陳好矣。可不體念。
정조 2년 · 강
召見判尹蔡濟恭于誠正閣。
정조 2년 · 목
予曰。氷丁已爲磨鍊減數乎。濟恭曰。當以別單啓下矣。予曰。諸處進排。雖或減削。江民之貽弊。與前無異。則此非爲民之本意。卿等減數之際。鑿氷之時。必一一詳審。無至虛實相蒙之弊。
정조 2년 · 강
命永丁分減定規進排時。人情之弊。預爲申飭。
정조 2년 · 목
永庫提調蔡濟恭啓言。永丁減數事。有傳敎矣。退考謄錄。極其浩多。不可一一分數以達。臣意則無論差備各所諸宮諸司養賢庫等處。四五八三朔則幷減三分二。六七兩朔則幷減其半。尙衣院藍染所用。亦爲折半。東西班頒賜。四日一丁爲定。則庶可使常規不至專廢。責應不至甚艱。而至若船運一節。公船無給貰之例。若津船不足。借用民船。則準給貰價。恐合事宜故。敢達矣。從之。又啓言。氷丁之惟正上供。不至甚多。而年年藏氷之殆近十四萬丁者。專由於進排時。人情浩多之弊也。明年進排之際。如有此弊。則臣當隨聞摘發。草記勘罪矣。請預爲申飭。敎以所奏出於期無犯之意。以此預爲申飭。俾無從後論罪之弊。
정조 2년 · 강
命夜對儒賢入侍。
정조 2년 · 목
敎曰。夜對欲爲之。儒賢入侍事。遣史官傳諭。○政院。以祭酒宋德相身病方劇。無路膺命啓。
정조 2년 · 강
命卒奉朝賀祿俸。更爲輸送。
정조 2년 · 목
戶曹。以卒奉朝賀祿俸。主家終不袛受啓。敎以令倉官更爲輸送。
정조 2년 · 강
命恩彥君家屠牛贖錢。令內司償給。
정조 2년 · 목
刑曹啓言。臣曹以屠牛出禁矣。恩彦君小家廊底。白晝潛屠。登時執捉。則宮奴輩。奪牌投地。無數蹴打。自臣曹屢次發差。終不出給。法綱所在。不可仍置。當該宮奴。使之捉送。請照法嚴處。允之。敎以本曹之守法不撓。至於草記。可謂擧職。予甚嘉乃。而王孫之違法屠牛。潛自發賣。毆打禁吏。流血狼藉云。莫非予靦然處。愧恧之極。無以爲喩。然法雖不屈。罪則可掩。屠牛贖錢。已令內司。償給於本曹。本曹以此知悉。勿爲徵贖於王孫家也。
정조 2년 · 목
予曰。該倉置官。欲典守國穀。審察出入。而謂以頒料時渾下。有此三千石之逋欠。此前所未有之事。國榮曰。此必是下吏作奸。而爲官不察。極甚駭然矣。予曰。倉官不謹典守之罪。已無可言。而頒料時臺監出去。乃是糾察奸僞之意。而所失穀物。若是夥然。前後監察。一不覺察。其不謹之罪。與倉官宜無異同矣。國榮曰。聖敎誠然矣。予曰。此雖歸於倉吏之幻弄。戶曹下吏。必不無參涉之事矣。國榮曰。然矣。其間必有曲折矣。予曰然矣。戶判今雖發覺以啓。其常時不能檢飭之失。在所難免矣。國榮曰。戶判亦安免不審之責乎。予曰。山林聞有身恙。症情何如云耶。國榮曰。以一時微感。難於動作云矣。予曰。昨日欲爲夜對。以山林之病不入來。不得開講。心甚悵然。
정조 2년 · 강
祭酒宋德相疏陳病狀。仍自引。賜批。
정조 2년 · 목
疏略曰。賤疾苦痛數日。方此擁衾之際。夜對有命。史官來傳。宜卽竭蹶。而顧今症。勢末由趨詣。跡涉違傲。罪實難逭。仰請威罰。亟賜處分。仍念聖上。若欲召臣。則只令喉院宣命。固是常例。而史官之猥臨。尤非賤臣所敢自安。從玆以往。不復更施謬恩。批以旅第齟齬。固已慮之。間果有寒疾云。悶慮不淺。卿其安心。益加善攝。至於史官傳諭事。卽是古例。安庸辭爲哉。仍命遣史官傳諭。
정조 2년 · 강
命殺獄罪人金漢澤。捧結案勘處。京外錄啓。詳閱審理。松田放火人。詳査狀聞。
정조 2년 · 목
敎曰。觀此沁留啓本。本府殺獄罪人金漢澤獄案。事係風化矣。人倫之變怪。獄情之陰慘。萬萬非尋常殺獄之比云者。誠如守臣之言。設使被打人漢雄。眞有欲犯李召史。而奸未成之事。在漢澤之道。固不忍以此務弟。乃反設計溺殺。而用意下手之際。情理極其絕悖。又問刑曹所考律文。有兄殺弟用意凶慘者絞之法。可謂準備於漢澤也。大抵漢澤。旣已承款於溺殺漢雄之事。則漢雄生時。潛奸李召史與否。元非輕重於此獄者也。該府之置已承款應死之律。而反求未承款不當死之律。屢歲不決。然疑到今者。殊非敦風敎重人命之義。當該前後留守。一倂從重推考。其中前留守洪樂命之論題。時留守李福源之論啓。事則在始末。語則有條理。原傳旨中勿論。罪人金漢澤則以續大典所載律捧結案啓聞。以爲如法勘處之地事。下諭于江華留守。又敎曰。諸道審理及錄啓啓本。多有來到者。而亦多有未到處。其令申飭來到諸道。使之卽爲修啓。其中近道之如京畿海西嶺東等道。亦皆尙不修啓。此胡難爲之事。而若是玩愒乎。其在外藩。奉行朝令之道。極爲緩忽。該道臣姑先一倂緘辭。從重推考。各道啓本齊到後。本曹之臣會同査閱。登對稟處事。分付刑曹。又敎曰。朝筵欲爲下敎而未果矣。審恤之政。固無京外之別焉。外邑在囚之可以傅生者審理。可以取服者錄啓。以爲疏菀之道。則況京司乎。見今歲色垂改。新春不遠。尤合體仁之時。刑曹未完決殺獄囚徒。厥數不些。本曹堂上聚會曹中。一倂詳細閱視。與外邑審理及錄啓已來到者。登對稟決。予嘗仰覩於 先朝。每有審理之擧。必命該曹堂上。入直本曹。使之閱覈。蓋會心聚看。夜勝於晝。而晝坐每或易失於忙急而然爲敎。今亦當遵已行之前例。依此知悉。限畢閱間。諸堂留處本曹審理事分付。又敎曰。觀此黃海水使李邦五狀啓。松田放火之律。何等至嚴。而人不畏法。此等所犯。相續而起。已極駭然。則今此文案。極爲汎忽。推以事情。全沒著落。以近來海湖水閫狀啓推之。已自水使而彌縫登聞爲事。何暇束濕管下守令邊將乎。該水使推考。更令詳査狀聞。
정조 2년 · 목
予曰。明日親政。吏郞二人似不足矣。民始曰。一人書草望。一人正書。似窘速矣。予曰。吏郞一人。更爲差出無妨耶。民始曰若差出則好矣。予曰。明日內可畢乎。民始曰。正書最遲。似當侵夜矣。予曰。倉官事無狀矣。身爲倉官。不能典守。逋欠至爲三千石之多。誠極駭然。民始曰然矣。倉穀之見失。若是夥然。而不卽發覺。萬萬寒心矣。予曰。戶判不察之失亦大矣。鎭衡曰。不能典守。卽是倉官之罪。而至於文簿不察。戶判難免其責矣。予曰。重推。特施薄勘矣。民始曰然矣。予曰。江華務獄處分何如。民始曰。下敎誠至當矣。謂以行奸。溺殺其弟。誠極凶慘矣。鎭衡曰。究其情迹。尙今不爲償命。殊非重人命之意矣。予曰。昨日氷庫所浮氷丁。取來見之。則比常年浮出。不至甚薄。足可用矣。民始曰。臣亦見之。則足可藏氷。而不可謂無氷之年矣。鎭衡曰。冬節雖甚㬉。陰崖尙有可浮之氷。雖如此之時。藏氷必無慮矣。予曰。立春之過已多日。今則似不至甚寒矣。民始曰。似當仍爲解凍矣。
정조 2년 · 강
召見承旨柳義養于誠正閣。
정조 2년 · 목
予曰。爾纔自江陵遞來。江陵有何弊端乎。義養曰。不爲無弊。而種種弊瘼。有難一一煩達矣。予曰。陳田免稅。果有效乎。義養曰。東民莫不鼓舞。其爲效推此可知矣。予曰。可以永久無後慮乎。義養曰。無復可慮也。予曰。漂倭之必泊於江陵三陟者何也。義養曰。嶺東九邑。無非沿海。而倭船之泊。於襄蔚等地。而必泊於江陵三陟兩界者。似是水勢之有所使然而然也。予曰。三陟只有一營將。其外則無他防守。極是疏虞矣。義養曰。聖敎誠然矣。言端旣發矣。世俗之見。雖曰無東憂。而亦非可以全然忘憂處也。昨秋海鷗一事。亦極異常矣。杜鵑一鳴於天津橋上。而康節先卜南士之得志。推此以論。足可謂可憂之一端矣。予曰。其言亦好矣。我國人自古忽於東事。此實可悶矣。
정조 2년 · 강
命大關嶺防守之策。次對時稟處。
정조 2년 · 목
同副承旨柳義養啓言。臣於東道關防事。有所愚見而敢達矣。我國關防。南西北三面。皆有防守。而獨關東一隅。無一措置。有識之憂。固已久矣。說者或以爲。東海水惡。有礙行船故。不必深慮云。而此則大有不然者。夫漂船之來泊于江陵三陟之間者。非止一再。則水路無礙。於此可知。大關嶺卽是東沿之陵路初程。而距京道里。亦不甚遠。可謂第一要衝。則合有防守之策也。今若設城。置將而守之。則可爲緩急之一助。木石旣裕。延袤不長。工後之費。不必甚多而可成也。旣成之後。劃給本府還穀留庫中。三四千石使之取耗。以爲別將及校卒支放之資。且本邑境內。有廢堤堰數區。土性甚宜於生穀。地形不合於貯水。積年廢棄。民皆惜之。今亦許民耕食。而作爲山城之屯田。則新鎭財力。可以成樣。然則朝家別無費財。而東隅之儼然一城堡。可以成矣。且以本府形便論之。境內嶺東則穀少民多。嶺西則穀多民少。大嶺間之。旣遠且險。雖當歉歲。移粟賑貸。實爲大弊。今若儲穀於居間之山城。而視歲豐歉。東西交濟。則其在平時。亦爲便民之要道。今此山城設置之議。可爲一擧而兩得也。請下詢廟堂而處之。敎以所奏雖似無當。予則以爲無當之地。用不費之力。則無論有益與無益。在朝家陰雨之戒。不害爲得計。以此出擧條。後日次對時稟處。
정조 2년 · 강
命都目政處所。以熙政堂爲之。
정조 2년 · 강
命近思錄請印草記勿施。
정조 2년 · 목
弘文館啓言。召對册子。以近思錄爲之事定奪矣。本館與侍講院所上近思錄全秩者。合爲四件矣。御覽案册及不足件數。請令校書館印進擧行。敎以此册子。曾於在儲時進講。而其時應用件數。不下於今番召對時所用。未聞不足。而亦謂有餘矣。其間不過數年。則今以不能備數。有此加印之請。此草記勿施。內庫書籍。以尊閣之意。亦有飭敎。則不善藏置。輒曰不秩者。亦甚未安矣。
정조 2년 · 강
飭太倉偸竊之弊。
정조 2년 · 목
戶曹啓言。太倉頒祿。事體甚重。而近來頒給之際。不無幻弄偸竊之弊云。此實前所未有之事。所偸穀物。準數徵捧之意。各別嚴飭。而倉官之不能發覺。有此數千石見失之事。其在懲勵之道。不可仍置。三所掌郞廳。一倂拿問處之。該掌首吏等。諸照律嚴治。允之。敎以身爲倉官。其不謹典守。至於此甚。自有當律。依草記前後該掌官員拿問招。又以本曹判書言之。該倉之此等逋欠。卽是無前之事。雖曰摘發而論罪。空倉周歲。而旣不能登時現發。從而各等殿最磨勘之時。或例考或緩考。以此以彼。難免不察之失。昨年十二月以後行公判書。指名現告。以從重推考傳旨捧入。
정조 2년 · 강
命幼學李宜華。詳覈稟處。
정조 2년 · 목
因刑曹李宜華原情啓目。敎以此是倫常所係之事。則昨春今夏。互相登聞者。必有委折於其間。今番另加詳覈。從近稟處事。以此判付內辭意。分付該衙門。
정조 2년 · 목
予曰。昨夜聞柳義養言。則大關嶺果是天險之地。至今不設關防。亦甚疏虞。設立別將之說。誠有所見矣。國榮曰。略設城堞。俾置別將。以爲關東嶺隘。則足可謂不虞之備矣。予曰。柳義養所奏。已命出擧條。而當遣解事人。看審形便後。擧行好矣。國榮曰。關防之設。事體至大。似不可輕易爲之。徐當商確可否然後。始當設置矣。予曰然矣。國榮曰。臣曾見鳥嶺。則可謂萬夫莫開處也。設城堞置別將。固是嚴關防之意。而近聞葛峙率峙之間。出大路。行人不由於鳥嶺。皆由於此路云。旣出此路。則鳥嶺卽是等棄之地也。脫有不虞之變。賊兵若知此間路。則孰能禦乎。此路各別禁斷然後。可鞏關防矣。予曰。間路之出已久乎。國榮曰。數年前始開此路云矣。予曰。其在嚴關防之道。不可尋常看過。日後次對。鄕須備陳其弊。出擧條申飭也。予曰。今日都政。今日內似難畢矣。國榮曰。今日內似窘速矣。予曰。吏郞二人。書望之際。必多苟艱。一人更出然後。可無窘速之弊矣。國榮曰。似然矣。
정조 2년 · 강
御熙政堂。行都政。吏曹判書洪樂純。參判徐浩修。參議李義翊。兵曹判書李徽之。參判徐有隣。參議李謙煥。參知洪樂彬進。
정조 2년 · 목
敎曰。親政。卽御極後初也。凡係振淹之道。恢公之政。予果期望於居銓之臣。而苟或不能實心對揚。與政廳之政無異。則烏在其臨筵飭礪之意乎。初仕守令之遴選。久勤遺蔭之甄敍。前後飭敎。非不勤矣。而秪歸文具者。縱或有數三望塞責。論以大體。其能副物情而體予意者。十不擧一二故也。可勝寒心。咨爾兩銓之臣。益勉精白。其宜愓勵。○承旨洪國榮曰。吏房承旨。雖與銓官無關涉之事。而在臣私義。終覺未安矣。予曰。吏房與吏判相避。法例則固然。而古亦有無礙行之之例矣。○敎曰。入侍注書。依例陞六。尙瑞院官員亦爲陞六調用。又敎曰。修撰黃昇源李謙彬許遞。今日政差出。○予曰。此後則初入仕人。雖非都政。必以某道人懸註。內禁衛望。亦書其一番二番可也。○敎曰。在外同經筵許遞。今日政備擬。○吏批。以金翼均爲比安縣監。呂善養爲麟蹄縣監。尹度東爲殷栗縣監。沈煥之爲副修撰。南殷老爲甑山縣監。崔雲羽爲慶源府使。高信謙爲穩城府使。曺允亨爲臨陂縣令。高雲瑞爲蔚珍縣監。具純爲中和府使。崔範重爲順川郡守。李汝忠爲寧遠郡守。鄭國仁爲金堤郡守。李達觀爲熙川郡守。申光憲爲靑山縣監。林最源爲丹城縣監。全佐天爲旌義縣監。洪繼善爲昆陽郡守。任希雨爲仁同府使。崔宗斗爲衿川縣監。李大永爲高山縣監。徐爀修爲礪山府使。魚有南爲雲峯縣監。朴光廸爲楚山府使。崔秉敎爲昌原府使。李基成爲長興府使。宋載瑞爲大興郡守。辛錫範爲固城縣令。趙尙鎭爲司諫。柳雲羽爲掌令。具明謙爲永興府使。元厚鎭爲鳳山郡守。柳匡國爲龍崗縣令。金朝潤爲右尹。李廷壽爲慈山府使。成彦檝爲結城縣監。沈豊之爲應敎。洪明浩爲副校理。曺遠振爲修撰。南鶴聞爲副修撰。鄭志儉爲副應敎。李普行爲同經筵。李文样爲假監役。洪綜浩爲內侍敎官。李華國爲童蒙敎官。姜瀚爲 獻陵參奉。尹休文爲 長陵參奉。李匡呂爲 宣陵參奉。趙明寅爲 齊陵參奉。丁志德爲 崇陵參奉。兪漢參爲 永陵參奉。李馥遠爲 靖陵參奉。金履九爲 惠陵參奉。尹得愚爲 順康園守奉官。吳彦謨爲 永祐園守奉官。尹可基金象行爲典獄參奉。金宗鏽爲 純陵參奉。朱遠赫爲 順陵參奉。文祥以下。幷初仕也。○兵批。以李文喆爲全州營將。權綸爲慶州營將。李尙履爲洪州營將。郭鎭垕爲大興中軍。李禹鉉爲安東營將。文喆以下。幷新資也。柳光國爲滿浦僉使。曺允彬爲惠山僉使。凝善君爔爲副總管。崔碩厚爲群山僉使。邊德淳爲高山里僉使。沈錫李昌會李明勳金珠淵宋觀休白東運爲宣傳官。丁好南爲南道參軍。洪檊爲武兼。崔命濟鄭厚成柳東興爲部將。金鼎燁金柱崔宗源千一元爲守門將。錫以下。竝初仕也。○敎曰。今日政。守令邊將及復職人。初入仕人。明日一倂來待。
정조 2년 · 강
命再明日。常參爲之。次對兼行。
정조 2년 · 목
敎曰。再明日常參爲之。明日次對。兼行於再明常參。
정조 2년 · 목
國榮曰。 惠慶宮患候若何。予曰。湯劑亦不欲進御。而哀毀益甚焦悶不可言。國榮曰。湯劑當更議定矣。
정조 2년 · 강
正言趙鼎鎭避嫌乞遞。賜批。
정조 2년 · 목
鼎鎭。與司諫趙尙鎭。有友壻應避之嫌也。○批以勿辭。退待物論。
정조 2년 · 강
命戶曹色吏計士等嚴覈得情。時囚李廷爀議處。
정조 2년 · 목
義禁府啓言。廣興倉官員李獻祜林仁浩李羲文黃栒等原情。汎稱遲晚。請刑推得情。敎以不謹典守。不察奸弊。致有此無前之事。則在渠輩。固難免重繩。而參以供辭。不可不一問於計士而處之者。待決末議處。該曹色吏計士等應問各人。卽令分付刑曹。使之嚴覈以聞。若不直招。嚴刑得情。又啓言。鎭海前縣監李廷爀原情。汎稱遲晚。諳刑推得情。敎以除刑推議處。
정조 2년 · 목
國榮曰。夜間聖體侯若何。予曰。予則一樣。而 慈宮哀毀之節。去而益甚。屢以復膳之意爲達。而亦不許從。焦迫不可言。國榮曰。誠爲悶慮矣。予曰。刑曹堂上持審理文案入來與否知入。注書奏曰。已爲來待矣。
정조 2년 · 강
御宣政殿。行常參及次對。
정조 2년 · 강
命各宮房免稅加捧。嚴査狀聞。
정조 2년 · 목
領議政金尙喆啓言。各宮房免稅。令戶曹捧納之命。此何等曠絕之聖德。而二十三斗外。如或有粒米分錢加捧之事。其所勘律。自有啓下節目。則在外邑仰體之道。固當精白奉行之不暇。而近聞小民所納。與從前宮納時無減云。若然則烏在朝家蠲恤之德意哉。爲守令者。不謹擧行。有所冒犯。則顧其罪固無可言。設或猾胥奸吏。從中作弊。其不能檢戢。亦官長之罪也。爲先分付道臣。使之明覈嚴査。苟有不如法者。狀聞論罪。如或掩置。有所現發。則當該道臣。亦當論責。請以此嚴飭諸道。從之。敎以使實惠不能下究者。萬萬寒心。當該守令隨現。如法重繩鄕不饒貸。不飭之道臣。亦難免罪責。以此出擧條申飭。
정조 2년 · 강
命海西營賑穀變通便否。論理狀聞。
정조 2년 · 목
領議政金尙喆啓言。黃海監司徐有寧狀啓。備陳各庫匱竭難支之狀。仍以爲本道營賑穀之始設也。貸出各庫錢一萬六千一百兩零作米。添付還分取耗。今爲六萬三千三百石零。幷與自備私賑等備荒各穀。洽滿十萬一千五百餘石。雖當歉歲。自無不足之慮。甲申年營賑穀中。移貸二萬餘石於償債庫。除報民債外。立本取剩之數。姑未還錄於賑庫。而卽今各庫形勢。。旣如是切急。公用支放。不能繼給。將未免革罷之境。上項償債庫立本穀折半五千三百七十三石零。從便作錢。還報各庫前貸事。令廟堂稟旨矣。本營各庫。旣是西北策應之所。而其所負債。若是夥然。卽今事勢。雖不可不變通。但今年設或準償。此後此弊。又何以收拾乎。若以營賑穀中數萬石。移屬負債之各庫。姑令糶糴取耗。次次還上。則不出四五年。可以了當。元穀則當自在矣。此與一時發賣有異。其間便否。更令論理狀聞後。請稟處。從之。
정조 2년 · 강
減下堤堰堂上鄭光漢。以李普行代之。
정조 2년 · 목
領議政金尙喆啓言。開春不遠。正當堤堰申飭之時不可無句管之人出疆堂上今姑減下。其代以同知李普行差下。請使之著意擧行。從之。
정조 2년 · 강
命關西量外冒耕處。還作堤堰。依例收稅。
정조 2년 · 목
戶曹判書具允鈺啓言。我國堤堰之設置。實爲使民蒙利之地。而若有湮廢者。則必自備局申飭。修築貯水者。法意甚重。不可以其廢堰而許民耕食矣。秋間得聞關西定博之間。多有量外加耕云故。送計士摘奸以來。則其中久堰冒耕者多。論以法意。殊甚可駭。分付本道道臣。另加査實。最初冒耕時。若有守令之許令作畓者。則不可仍置。指名論罪。其冒耕處。還作堤堰。使之依舊蒙利。其餘竝爲收入元帳付。請依例收稅。從之。
정조 2년 · 강
命鑄錢受價諸譯。嚴刑督捧。丙申以後任譯。一倂重治。
정조 2년 · 목
戶曹判書具允鈺啓言。鑄錢今當垂畢。而象譯輩未收尙多。定日督捧。今至幾朔。畢捧無期。事之可駭。莫此爲甚。受價諸譯。爲先移送秋曹。嚴刑督捧。任譯輩之視若尋常。不爲督出。使許多公貨。積年稽滯於倭國者。究厥罪狀。亦極痛駭。丙申以後任譯。一倂請令攸司。從重嚴治。從之。
정조 2년 · 강
命別營軍料。平倉餉米。許貸支放。
정조 2년 · 목
戶曹判書具允鈺啓言。別營軍料。將在二月朔絕乏。而臣曺所屬各庫。擧皆枵然。實無推移繼用之道。總廳平倉餉米五千石。姑爲許貸。以爲支放之地似好。請下詢處之。予詢大臣。領議政金尙喆曰。餉穀非不體重。軍料若是難繼。勢難膠守常規。以此推移之外。無他道矣。左議政徐命善曰。平倉比松坡差近。均是貸用。以此以彼。似無妨矣。從之。
정조 2년 · 강
命東萊軍額移定。商確稟處。
정조 2년 · 목
副司直柳戅啓言。大關嶺鎭堡設置。鳥嶺間路申飭事。旣有言端。此專爲防禦南憂之意。則東萊爲賊路初程。尤宜留意於桑土之謨故。臣曾於待罪萊府時。以疊役事陳疏。下道回啓。尙無明白區處之事。臣實慨然矣。萊府地方甚狹。而設九衙門。男丁爲一萬二千餘口。而立役軍丁。其數相當。若除老弱病廢及土班。則纔爲七千。而分排萬二千軍額故。疊役爲五千六百餘矣。本府之束伍。或疊於水營之能櫓軍。各鎭之射砲手。或疊於本府之牙兵。此外營府之將校。太半疊役於行伍。若當緩急。旣不可分身而應役。事勢悶隘。以臣之所知嶺邑言之。民多軍少。可以移定處。不一而足故。新嶺伯之下往也。臣熟議此事。又言托於東萊府使李致中下去時矣。元軍則本府可以分排。而收布軍三千六百名。若自道臣。移定於閑丁有裕邑。則不但萊民有徯蘇之樂。邊門壯禦侮之備。更令道臣。商確稟處似好矣。從之。
정조 2년 · 강
飭堤堰湮廢之弊。
정조 2년 · 목
同知李普行啓言。因承旨柳義養所奏廢堰許耕事。敢達矣。廢堰起耕。從前不許者。自有所以然。蓋堤堰於農政。最爲緊重。道臣守令。不知利害。專不檢飭之故。太半湮廢。此已寒心。而今若一許起耕之請。許多堤堰。次第起耕。此路一開。後弊難防。臣意則以爲。一切防塞宜矣。且今年歲初。以堤堰修築事。發關申飭。而各邑無一施行。若是而何事可做乎。自廟堂更爲嚴飭。俾有實效之地宜矣。從之。
정조 2년 · 강
藥院口達 惠慶宮請復膳。賜答。
정조 2년 · 목
答以忍抑罔極情事。强進粥飮水剌。亦爲大殿懇切憂慮之意。而一縷至今扶支。冥頑甚矣。此時常膳。何忍進乎。覽此達辭。驚心痛迫矣。○再達。答以至慟雖罔涯。以時食飮而支撑者。爲主上而然也。少伸罔極之情理。只是素膳而已。身上姑無時急疾恙。何可進肉汁乎。又如是陳請。罔極之心神靡定。更勿復請也。
정조 2년 · 강
以李晋圭爲永興府使。黃策爲雲山郡守。朴長燮爲楊口縣監。幷口傳也。
정조 2년 · 강
命罪人崔漢杓等。嚴刑得情。
정조 2년 · 목
刑曹啓言。罪人崔漢杓等。幻弄情狀。亦不直招。幷與諸計士。請嚴刑得情。敎以今日法綱。雖曰蕩然。。如渠輩幺麼蟣蝨之賤。敢於屢次嚴問之下。同聲分疏。一味粧撰。已發覺之罪狀。謂之不知。已現露之事實。稱以䁔昧。究厥所爲。萬萬痛駭。設如渠輩之供。渠輩若不作備。則倉屬豈有獨自偸竊之理乎。且旣有祿上祿科文簿明白。則自本倉雖有弄奸之跡。渠輩安得以知之。如或添錄於去來之簿而發覺。則渠輩又以何意。不卽摘發。到今周歲之後。始乃告官乎。渠輩中雖一人。若或直招。猶可屬之令前。斷以次律。而又復抵賴。則連加刑訊計贓。正刑而後已。以此更爲施威嚴問。其中崔漢杓之延拖。李思敏之受賂等情節。嚴刑取服。倉屬符同事。平問果難取服。則尤無良而可以加刑者。以請刑之意草記。待下批卽爲箇箇嚴刑。期於得情
정조 2년 · 목
予曰。 慈宮患候。尙無減節。而終不下復膳之敎故。予亦從傍屢請。則 慈宮。以少伸哀毀之情者。卽㝢於不復常膳一事爲敎。而終不許之。悶迫不可言。國榮曰。誠爲悶迫矣。
정조 2년 · 목
答以屢次如是。罔極心事。尤切不安。連已布意。且身上姑無疾恙。勿爲過慮。勿爲更請也。○再達。答以忍抑無窮之慟。至于今日扶支者。不欲貽主上念慮而然也。誠因冥頑之甚。姑無疾恙。而卽爲復膳。則情理尤爲罔極。然又如是屢屢。當觀前頭氣力而爲之。勿慮也。
정조 2년 · 강
遞吏曹判書洪樂純。
정조 2년 · 목
敎曰。予於吏判。以爲得人。以近日大小政注觀之。振滯恢公。國耳公耳。非但相奏之獎詡而已。抑亦有輿論之稱協。推可知矣。豈不欲久任責效。而向者筵中。以過政月。當副鞶禠之懇有所面諭者。且有左相秉銓時例。旣諒一遞之意矣。豈待三告之至哉。吏曹判書洪樂純。今姑許遞。
정조 2년 · 강
命武藝別監朴枝萬等馬帖賜給。
정조 2년 · 목
敎曰。武藝別監冬等試才時。武藝別監朴枝萬。柳葉箭一巡。貫一中邊一中。熟馬帖一隻。韓德才鄭道寬邊二中。各半熟馬帖一隻賜給。
정조 2년 · 목
以鄭尙淳爲吏曹判書。○敎曰。京畿監司先爲差出。待下批辭朝。吏曹判書交龜後牌招。使之進參誓戒。○以鄭一祥爲京畿監司。韓晚裕爲正言。洪樂純爲知敦寧。金履基爲義城縣令。趙時溥爲永柔縣令。洪樂莘爲義興縣監。李義和爲果川縣監。金喆行爲燕歧縣監。鄭趾新爲谷城縣監。
정조 2년 · 강
御仁政殿月臺。行 社稷祈穀祭誓戒。
정조 2년 · 목
具遠遊冠絳紗袍。乘輿出宣政門。入仁政門至月臺降輿。詣版位立。宗親文武百官入庭行禮訖。讀誓文官吏曹判書洪樂純。讀誓文。刑曹判書具善復莅之讀訖。百官行禮如儀。乘輿出仁政門。入協陽門還內。
정조 2년 · 강
命任譯韓弘祚等照律定配。付榜人印殷復嚴刑得情。
정조 2년 · 목
刑曹啓言。以鑄錢所受價未納商譯及丙申以後東萊任譯嚴治事。旣承下敎。而韓弘祚。以畢納之意納招。玄啓根卞世謙等。俱己遲晩。受價商譯李景翰劉道弘及丙申以後任譯朴道淳鄭思鈺玄商楨等。時在東萊。待其捉來。請一體擧行。敎以任譯等當初囚禁。出於懲勵之意。則其在重刑獄之道。固當推問後加刑。而觀此啓目。任譯已受刑矣。以渠輩朝令之下。慢不奉行之罪。一次刑訊。固不足以小贖。而不捧供而直爲加刑。似已錯了。旣已施刑。任譯等放送。至於受價倭譯韓弘祚。旣施一次刑。又以準納納招云。姑勿加刑。待準納照律定配。今聞秋判所奏。金大昌金宗孝之嚴飭之下。延拖到今。終不納招。而不先不後。始於今朝畢納者。究厥情跡。極爲巧惡。亦爲定配。又啓言。罪人崔孝參等。旣以遲晚。崔漢杓李思敏隱讀不服。請加刑取服。敎以觀此供辭。其中李思敏稱名人。以次月會計計士。非但潛自受賂。從以故爲延拖之情節。旣已綻露。則實爲首犯。照律定配。其他計士。旣施一次之刑。足可懲勵。分揀放送。又啓言。付榜罪人印殷圭。嚴刑定配。印殷復請嚴刑取服。敎以端緖雖未究得。始吐終吞。極涉殊常。除尋常更加嚴刑。期於得情。
정조 2년 · 강
命頒祿時監察捧。現告。
정조 2년 · 목
敎曰。太倉逋欠之未能覺察者。卽終巡軍職雜歧頒祿時監察也。以此捧現告。其餘勿問。
정조 2년 · 강
命殺獄罪人金得孫。減死定配。
정조 2년 · 목
敎曰。京外審理獄案。更當待其齊到。大臣秋堂同爲消詳稟決。而京外果川務獄罪人金得孫。雖不入於審理者。而適於此時來到矣。細考獄情。則得孫雖有不告官之罪。其妻之逃奸他人。屢朔居生之狀。旣甚明白。又於奸夫之招。以此事狀。從實納招。殆有甚於奸所捕捉。得孫之此擧。揆以情法。俱有可恕之端。償命一款。非所可論。則道臣之當此審理之日。直爲錄名。殊未妥當。特爲減死定配。原啓本勿施。。
정조 2년 · 강
命時囚沈興永。分揀放送。